title: Au d'astí!
text: Au d'astí! ye un grupo de musica punk y oi! aragonés contemporanio que canta en castellano y aragonés. A sobén resumen a suya musica con a esprisión rock trabucaire. Reivindican a cultura aragonesa, l'anticapitalismo y a ruralidat. En particular, esfensan a luenga aragonesa y pareixe que son os unicos dica agora en cantar en a variedat ribagorçana.
  
  O grupo ye formau por Manu González, vocalista y compositor, que antis feba parti d'a banda Verbo; Daniel Ferrer y Aleix Almuzara como guitarristas; Daniel Castarlenas en a batería, que tamién veniba de Verbo, y Diego Bronchal de baixista. Provienen de l'ambito rural d'as comarcas aragonesas de Litera, Cinca Meya y Semontano de Balbastro.
  
  Una d'as influyencias más importants d'a formación ye Kortatu. Tamién lo son os grupos aragoneses Los Segis, Azero, Ixo Rai! y La Ronda de Boltaña; y os bascos Rotten XIII, Brigade Loco, Kaleko Urdangak y Arkada Social. Tamién s'han inspirau en grupos de parla catalana como Los Draps, Obrint Pas u Crim de Tarragona.
  
  O suyo nombre fa un homenache a La Ronda de Boltaña, que tién una canción de que diz «Au d'astí puñetas». Curiosament, i heba habiu un grupo de musica homonimo en Uesca en os anyos 2000 ya retirau quan iste amaneixió.
  
  En concreto, Manu González y Daniel Castarlenas ideoron o grupo en 2018 con l'obchectivo de fer musica más punk. Segundariament, les motivó más a tensión que i heba con o proceso independentista catalán por ixas envueltas adintro d'o panorama politico espanyol, encara que no estió un feito determinant.
  
  En 2022, financioron parcialment a grabación y publicación en mayo de lur primer disco, Rock Trabucaire, a traviés de micromecenache en a plataforma Verkami. Se fació en os estudeos Sound of Sirens de Pamplona con a supervisión de Julen Urzaiz. I colaboró como corrector Jorge Pueyo, asinas como Kapi d'Azero y Luis Chesus de Fongo como musicos.
  
  Chunto a os rapers Hijos del Lindano, facioron un colectivo dito Ixufrina que funciona com una cooperativa de grupos de musica.
  
  Referencias
  
  Vinclos externos 
    En Facebook
    En Instagram
  
  Grupos de musica d'Aragón
  Grupos de musica en aragonés
  Grupos de musica en castellano